Koördinate: 33°22′46.32″S 19°17′28.44″O﻿ / ﻿33.3795333°S 19.2912333°O﻿ / -33.3795333; 19.2912333 Die Michellspas is 'n bergpas oor die Skurweberg in die Wes-Kaap, Suid-Afrika. Dit verbind die Warm Bokkeveld en Ceres met Kaapstad en die Boland. Die eerste pas is in 1765 deur Jan Mostert op sy eie koste deur 'n ravyn van die Dwarsrivier gebou waar dit saam met die Witelsrivier in die Breederivier uitkom. Die pad het teen 'n steil nek uitgegaan net voor dit na die Ceresvallei afgedaal het. Die pas was gedug en het die rivier verskeie male gekruis. Die pas het bekend gestaan as die Mostertshoekpas. Weens toenemende verkeer het kol. Charles Michell, landmeter-generaal van die Kaap, in 1846 vir Andrew Geddes Bain opdrag gegee om 'n nuwe pad te maak deur die ravyn. Met 240 bandiete het Bain aan die werk gespring en die pas is in net meer as twee jaar voltooi. Die pas is op 1 Desember 1848 geopen deur sir Harry Smith. Hy het die pas na kol. Michell vernoem. Die pas is net na die Tweede Wêreldoorlog verbeter en met beton bedek, want teer was nie beskikbaar nie.